Цхьа шатайпа доттагIалла дара Эдин а, КIезин а. Вовшийн дагара хаар а, вовшийн хьастар а дара цаьршиннан. Эда цIера волуш, кетIа а воккхура КIезо, уллохула ловза а лелхаш. Ткъа и цIа вогIуш, кхин а чIогIа ловза а ловзуш, кетIа дуьхьала доьдура. Амма кех ара ца долура – шен декхар керт Iалашъяр дуйла хаара цунна, ша санна шера. Ткъа адамашца, ур-атталла шен берашца а, сел дашна къорам волчу Эдин Iаламат мерза, хьастаран мукъамаш хуьйцуш, къамелаш а хуьлура КIезаца деш: «КIеза! Ва, КIеза! ХIай, дейиса хьан делаI! Ма лом ду-кх хьо!» – бохуш.